泊崇德縣曉作
作者：方回
朝代：宋

paragraphs: 岸上馬蹄響，縣中更鼓清。
篷背雨亦止，意當明旦晴。
夢記所泊處，喬木枯崢嶸。
天色果開否，浩浩惟風聲。
篙師夜先起，船尾燈火明。
苦寒未可發，婦爲治餐烹。
咀嚼似有味，宿昔餘蔬羹。
人世如此耳，役役一飯營。
負販規貨利，干祿求榮名。
斯人以家浮，止爾了一生。
大者據疆土，以國相攻爭。
至微若螻蟻，行陣有戰征。
我卧思此事，究竟終何成。
頑僕懵無知，鼻息如雷鳴。